Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 437/07)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Carne de Cantabria”

EU-nro: PGI-ES-0185-AM01 – 16.8.2021

SAN ( ) SMM (X)

1. Nimi

”Carne de Cantabria”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.1 Tuore liha (ja muut eläimenosat)

3.2. Kuvaus 1 kohdassa nimetystä tuotteesta

Kantabrian perinteisten ruokinta- ja hoitomenetelmien mukaisesti tuotettu naudanliha.

Lihantuotantoon käytetyt eläimet ovat peräisin kantabrialaista alkuperää olevien Tudanca-, Monchina- ja Asturiana-rotujen koveraprofiilisista kastanjanruskeista nautaeläimistä sekä Parda de Montaña-, Limousin-, Pirenaica-, Charolais-, Blonde d’Aquitaine- ja Fleckvieh-rotujen eläimistä ja niiden risteytyksistä.

Eläinten ruokinta perustuu laiduntamiseen vuoristolaitumilla, joilla kasvaa lähinnä kotoperäisiä heinäkasveja, ja rehuun, joka koostuu pääasiassa luonnonlaitumilta saatavasta aineksesta. Niiden ansiosta SMM-suojatun lihan ominaisuudet ovat teurastuksen ja ruhojen leikkaamisen jälkeen seuraavat:

a) Ternera blanca [vaalea vasikanliha]: eläin teurastetaan korkeintaan 8 kuukauden ikäisenä, lihan väri vaihtelee hennon vaaleanpunaisesta vaaleanpunaiseen, helmenvalkea rasva jakautunut tasaisesti, liha tiivistä ja hiukan kosteaa.

b) Ternera [vasikka]: eläin teurastetaan korkeintaan 12 kuukauden ikäisenä, lihan väri vaihtelee hennon vaaleanpunaisesta vaaleanpunaiseen, helmenvalkea rasva jakautunut tasaisesti, liha tiivistä ja hiukan kosteaa.

c) Añojo [vuoden vanha vasikka]: eläin teurastetaan 12–24 kuukauden ikäisenä, lihan väri vaihtelee vaaleanpunaisesta haaleaan punaiseen, rasva helmenvalkeaa, liha tiivistä ja hiukan kosteaa.

d) Novilla [hieho]: eläin teurastetaan 24–48 kuukauden ikäisenä, lihan väri vaihtelee haaleanpunaisesta punaiseen, rasva kermanväristä, hiukan kostea liha tiivistä ja marmoroitunutta.

e) Buey [härkä]: kastroitu uros, teurastetaan vähintään 48 kuukauden ikäisenä, lihan väri vaihtelee haaleanpunaisesta punaiseen, rasva kermanväristä, hiukan kostea liha tiivistä ja marmoroitunutta.

f) Vaca [lehmä]: naaras, teurastetaan vähintään 48 kuukauden ikäisenä, lihan väri vaihtelee haaleanpunaisesta punaiseen, rasva kermanväristä, hiukan kostea liha tiivistä ja marmoroitunutta.

SMM-suojattujen ruhojen luokittelu

Tyyppi Lihakkuus Rasvaisuus a) Ternera Blanca ja Ternera b) Añojo c) Novilla d) Buey ja Vaca S, E, U, R * S, E, U, R * S, E, U, R, O S, E, U, R, O 2–3 (hyvin ohut rasvakerros – keskinkertainen rasvakerros) 2–3 (hyvin ohut rasvakerros – keskinkertainen rasvakerros) 2–4 (hyvin ohut rasvakerros – paksu rasvakerros) 2–4 (hyvin ohut rasvakerros – paksu rasvakerros)

* Monchina- ja Tudanca-rotujen osalta sallitaan lihakkuusluokat O ja P näiden rotujen morfologisten ominaisuuksien vuoksi.

pH-arvon on oltava alle 6. Ruhoja on riiputettava vähintään 24 tunnin ajan riittävässä ilmatilassa.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Eläimet laiduntavat ruohon kasvukauden ajan sekä alankojen niityillä että vuoristolaitumilla ja siirtyvät talven ajaksi navettaan. Syksyllä ja kevään alussa ne laiduntavat päivisin navetan lähistöllä, ja toukokuun puolivälissä ne siirtyvät vuoristolaitumille.

Vasikat syntyvät yleensä alkukeväällä, ja ne saavat olla emänsä seurassa 5–7 kuukauden ikään saakka. Tällöin ne vieroitetaan ja siirretään joko laidun- tai kuivarehuruokintaan. Loppukasvatuksen aikana ruokintaa täydennetään hyväksytyillä rehutiivisteillä. Tuotettavat eläintyypit ovat seuraavat:

Ternera Blanca ja Ternera

Vieroituksen jälkeen vähintään 50 prosentin eläinten ravinnosta on oltava Kantabriassa tuotettua rehua.

Hyväksyttyjä luonnontuotteita ja rehutiivisteitä on käytettävä sekä lisäruokinnassa että loppukasvatusvaiheessa, jonka pituus saa olla enintään neljä kuukautta.

Añojo

Ravinto ja karjanhoito ovat samat kuin Ternera-luokan eläimillä.

Loppukasvatusvaiheen pituus saa olla enintään neljä kuukautta.

Novilla

Imetysvaiheessa ja vieroituksen jälkeen ravinto ja karjanhoito ovat samat kuin Ternera-luokan eläimillä.

Sen jälkeen eläimet vuodenajan mukaan laiduntavat tai saavat säilörehua. Loppukasvatusvaiheen pituus saa olla enintään neljä kuukautta.

Buey ja Vaca

Näihin luokkiin kuuluvat eläimet joko laiduntavat tai saavat Kantabriassa tuotettua säilörehua.

Niiden on laidunnettava vähintään kahden laidunkauden ajan, ja loppukasvatusvaiheen pituus saa olla enintään neljä kuukautta.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Tuotanto ja jalostus.

SMM-suojatun lihan tuotantoon tarkoitetun karjan on synnyttävä ja karja on kasvatettava ja lihotettava Kantabrian itsehallintoalueella.

Myös teurastuksen, ruhojen leikkaamisen ja paloittelun on tapahduttava Kantabrian itsehallintoalueella.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kaikki teuraaksi tarkoitetut naudat on tunnistemerkittävä asianmukaisesti. Tunnistusjärjestelmän on oltava yhteensopiva sovellettavassa lainsäädännössä säädettyjen menetelmien kanssa.

Kaikki todennäköisesti SMM-nimityksellä suojattavat ruhot on merkittävä siten, että niiden alkuperä voidaan tunnistaa ja taata. Merkintä on tehtävä puoliruhojen ulkopintaan. Kyseessä on tunniste, joka kiinnitetään siten, että jokainen ruhon osa on helposti tunnistettavissa sen jälkeen, kun se on irrotettu ruhosta. Tunnisteessa on oltava SMM-logo ja kaikki asiaa koskevassa lainsäädännössä edellytetyt tiedot.

Liha on pakattava pakkauksiin, jotka suljetaan asianmukaisesti ja suojataan ulkoiselta kontaminaatiolta. Pakkauksissa on oltava numeroidut etiketit ja/tai lisäetiketit, jotka kiinnitetään lihanleikkaamoissa ennen lähettämistä asiaa koskevien sääntöjen mukaisesti.

Kunkin rekisteriin merkityn yrityksen omista kaupallisista etiketeistä on toimitettava tieto Kantabrian elintarvikkeiden laadusta vastaavalle virastolle (Oficina de Calidad Alimentaria – ODECA).

Etiketeissä on oltava teksti Indicación Geográfica Protegida ”Carne de Cantabria” [SMM ”Carne de Cantabria”].

4. Maantieteellisen alueen tarkka rajaus

Maantieteellinen alue käsittää koko Kantabrian itsehallintoalueen.

5. Yhteys maantieteelliseen alueeseen

Tärkein Carne de Cantabria -naudanlihan ja SMM-merkintään liittyvän maantieteellisen alueen välinen yhteys muodostuu lihan erityisistä ominaisuuksista, jotka johtuvat eläinten ravinnosta ja siitä, miten karjaa hoidetaan.

Eläinten ruokinnassa käytettävät laitumet ja rehu sekä karjan hoito vuodenaikojen mukaan vaikuttavat rasvan ja lihan koostumukseen, joita on kuvailtu kunkin eläinluokan osalta kohdassa 3.2.

Ilmaston ja pinnanmuodostuksen ansiosta Kantabriassa on laajoja laidunalueita, joilla on perinteisesti harjoitettu alueeseen kiinteästi kytköksissä olevaa karjankasvatusta.

Luonnonlaitumien nurmikasvit ovat sopeutuneet alueen ilmasto- ja maaperäolosuhteisiin. Laitumet ovat paikoittain tyypillisiä vuoristolaitumia ja paikoittain luonnonniityksi muuttumassa olevaa metsikköä tai pensaikkoa.

Alankoalueilla laitumilla kasvaa tyypillisimpään heinää, palkokasveja ja muita kasveja. Yleisimmät lajit ovat

— koiranheinä (Dactylis glomerata)

— nadat (Festuca praternsis, F. Rubra)

— Englanninraiheinä (Lolium perenne)

— apilat (Trifolium pratense, T. Repens, T. Incarnatum)

— keltamaite (Lotus corniculatus)

— nurmimailanen (Medicago lupulina)

— ratamot (Plantago lancelota, P. Media)

— villiporkkana (Dacus carota).

Atlantin ilmasto runsaine, usein toistuvine sateineen sekä suojaavat vuorenrinteet, jotka tiivistävät kosteuden ja keräävät lämpöä, tekevät Kantabriasta yhdessä sen maaperän ominaisuuksien kanssa alueen, joka soveltuu erinomaisesti laiduntamiseen ja siten laajamittaiseen karjankasvatukseen.

Merkinnällä suojatun lihan tuotannossa käytettävät rodut ovat täysin sopeutuneet tuotantoalueeseen, ja tämän ansiosta tuotannossa vallitsee ekologinen tasapaino karjan ja ympäristön välillä.

Tuotteen ominaisuuksiin eli rasvaisuuteen ja lihakkuuteen vaikuttavat ratkaisevasti karjanhoito ja ruokinta. Ruokinta perustuu laidunkaudella laiduntamiseen ja talvella säilörehuun, joka on lähinnä peräisin luonnonniityiltä. Tämä ensiluokkainen rehu on helposti sulavaa, minkä ansiosta sen ravintoarvo on korkea ja eläimet syövät sitä paljon.

Carne de Cantabria -naudanlihan tuotantoon tarkoitetun karjan ruokinta perustuu laajaperäiseen karjankasvatukseen ja luonnonvarojen käyttöön riippumatta siitä, siirtolaiduntaako karja vai ei.

Näistä käytänteistä on kirjallisia mainintoja jo varhaisista ajoista lähtien virallisissa asiakirjoissa, jotka liittyvät laidunmaiden käyttöä koskeviin lahjoituksiin, sopimuksiin, oikeudenkäynteihin ja määräyksiin. Jo 800-luvulta löytyy asiakirja, joka kertoo Santa María del Yermon luostarin lahjoittaneen laajoja laidunmaita Kantabrian alueelta Oviedon tuomiokirkkoseurakunnalle karjankasvatukseen.

Kantabrian mainetta karjankasvatusalueena osoittavat myös lukuisat karjanäyttelyt, joita alueen kaupungit saivat luvan järjestää jo keskiajalla. Yksi vanhimmista karjanäyttelyistä on Potesin karjanäyttely, jolle Kastilian kuningas Juhana I antoi luvan vuonna 1379. Alueen merkittävin karjanäyttely ovat Torrelavegan karjamarkkinat, joille myönnettiin lupa kuningas Kaarle III:n 1. tammikuuta 1767 antamalla asetuksella.

Carne de Cantabria -naudanlihan arvostus käy ilmi äskettäisestä tutkimuksesta, jonka mukaan tuotteen tuntee 90,4 prosenttia Kantabrian asukkaista.

Tuote-eritelmän julkaisutiedot

https://www.alimentosdecantabria.com/documents/3177683/13022902/3-+Pliego+definitivo+rev.03.pdf/8cc857bb-4f85-f04e-ee3f-5cd8affc38b0?t=1614082672359

(1) EUVL L 179, 19.6.2014, s. 17.